**JELGAVAS VALSTSPILSĒTAS PAŠVALDĪBAS 2024. GADA 21. MARTA SAISTOŠO NOTEIKUMU Nr.24-4**

**“GROZĪJUMI Jelgavas pilsētas pašvaldības 2019. gada 31. JANVĀRA saistošajos noteikumos Nr.19-2 “PAR JELGAVAS pilsētas pašvaldības līdzfinansējuma piešķiršanu dzīvojamo māju pieslēgšanai centralizētajai kanalizācijas sistēmai”**

**PASKAIDROJUMA RAKSTS**

|  |  |
| --- | --- |
| **Paskaidrojuma raksta sadaļa** | **Norādāmā informācija** |
| **1. Mērķis un nepieciešamības pamatojums**  | Saskaņā ar Administratīvo teritoriju un apdzīvoto vietu likuma 8.panta trešo daļu no 2021.gada 1.jūlija Jelgavas pilsētai ir noteikts valstspilsētas statuss. Sakarā ar iepriekš minēto Jelgavas pilsētas pašvaldības 2019.gada 31.janvāra saistošajos noteikumos Nr.19-2 „Par Jelgavas pilsētas pašvaldības līdzfinansējuma piešķiršanu dzīvojamo māju pieslēgšanai centralizētajai kanalizācijas sistēmai” (turpmāk – saistošie noteikumi) tiek veikti redakcionāli grozījumi attiecībā uz pilsētas statusu, visā saistošo noteikumu tekstā aizstājot vārdu „pilsētas” ar vārdu „valstspilsētas”, t.sk., saistošo noteikumu nosaukumā.Ņemot vērā būvmateriālu izmaksu sadārdzinājumu kopš 2019.gada, 2023.gada oktobrī veikts kanalizācijas pievada ierīkošanai nepieciešamo būvmateriālu izmaksu pārrēķins, izmantojot faktiskās būvmateriālu cenas trīs tirdzniecības uzņēmumos (AS „Akvedukts”, AS „Kesko Senukai Latvia” un SIA „Tirdzniecības nams „Kurši””). Vidējās 1 (viena) metra būvmateriālu izmaksas kanalizācijas pievada ierīkošanai 2023.gada oktobrī bija EUR 30,98. Saskaņā ar Latvijas Bankas publiski pieejamo prognozi inflācijas līmenim 2024.gadā plānojas, ka tā prognozējama 2% apmērā. Līdz ar ko jau 2024.gadā 1 (viena) metra būvmateriālu izmaksas var sastādīt EUR 31,60. Atbilstoši veiktajam pārrēķinam un inflācijas prognozēm nepieciešams palielināt piešķiramo līdzfinansējumu par 1 (viena) metra izbūvi no EUR 15,00 uz EUR 35,00, attiecīgi maksimāli pieļaujamo līdzfinansējumu dzīvojamām mājām ar pievada novietojuma plānu no EUR 500,00 uz EUR 1 000,00, dzīvojamām mājām ar būvniecības ieceri no EUR 1 000,00 uz EUR 2 000,00 un daudzdzīvokļu mājām ar būvniecības ieceri no EUR 3 750,00 uz EUR 5 000,00.Sakarā ar to, ka, mainoties būvniecības normatīvajam regulējumam, pievada ierīkošana var notikt saskaņā ar dažādiem būvniecības ieceres dokumentu veidiem, piemēram, būvprojekts, apliecinājuma karte, paskaidrojuma raksts, visā saistošo noteikumu tekstā turpmāk izmantots vienots termins „būvniecības ieceres dokumentācija”, kas atbilstoši Ministru kabineta 2014.gada 19.augusta noteikumu Nr.500 „Vispārīgie būvnoteikumi” 2.10.apakšpunktam ir dokumentu kopums, kas satur grafiskos dokumentus, teksta dokumentus, aprēķinus un citu informāciju par būvniecības ieceri. No 2020.gada 1.janvāra būvniecības process ir digitalizēts un visiem būvniecības ieceres dokumentiem ir jābūt pieejamiem Būvniecības informācijas sistēmā (turpmāk - BIS), līdz ar to saistošajos noteikumos tiek precizēta iesnieguma veidne 1.pielikumā, t.sk., iesniedzamo dokumentu kopums, ņemot vērā pieejamo informāciju BIS.Tā kā būvju, tai skaitā, būvēs esošo telpu grupu, klasifikācija pēc lietošanas veida, novēršot pretrunas dažādos normatīvajos aktos, tiek veikta saskaņā ar Ministru kabineta 2018.gada 12.jūnija noteikumiem Nr.326 „Būvju klasifikācijas noteikumi”, saistošajos noteikumos veikti redakcionāli grozījumi, visā saistošo noteikumu tekstā aizstājot vārdu „vienģimeņu” ar vārdiem „viena dzīvokļa”, papildus saistošie noteikumi tiek papildināti ar definīcijas „daudzdzīvokļu dzīvojamā māja” skaidrojumu šo saistošo noteikumu izpratnē, t.i., daudzdzīvokļu dzīvojamā māja šo noteikumu izpratnē ir divu, trīs un vairāku dzīvokļu dzīvojamā māja.Precizēta kārtība, kādā tiek sagatavots pieteikumu saraksts prioritārā secībā, kur no viena dzīvokļa dzīvojamās mājas pieteikumiem lielāka prioritāte tiek dota pieteikumiem, kas iesniegti saskaņā ar noteikumu 6.2.apakšpunktu, t.i., ja pieslēguma izbūvi pie ielas sadzīves kanalizācijas tīkliem veic būvkomersants saskaņā ar izstrādāto Būvniecības ieceri.Tāpat precizēti nosacījumi līdzfinansējuma līguma parakstīšanai un līdzfinansējuma izmaksai, ja dzīvojamai mājai ir vairāki īpašnieki (kopīpašnieki).Iesniegumu veidnēs (saistošo noteikumu 1. un 2.pielikums) iekļauts apliecinājums no iesniedzēja, ka uz līdzfinansējuma pieteikuma iesniegšanas brīdi dzīvojamai mājai nav jau izbūvēts pieslēgums vai uzsākta tā būvniecība centralizētajai kanalizācijas sistēmai. |
| **2. Fiskālā ietekme uz pašvaldības budžetu** | Saistošo noteikumu izpildei nepieciešams pašvaldības līdzfinansējums katram budžeta gadam. Pašvaldības budžeta līdzekļu nepieciešamība būtu jāparedz provizoriski turpmākos 5 gadus. |
| **3. Sociālā ietekme, ietekme uz vidi, iedzīvotāju veselību, uzņēmējdarbības vidi pašvaldības teritorijā, kā arī plānotā regulējuma ietekme uz konkurenci** | 3.1. Sociālā ietekme ir netieša, bet ūdens kvalitātes saglabāšana, tā ilgtspējīga izmantošana, kā arī tā piesārņojuma mazināšana ir veids, kā saglabāt vidi, kurā dzīvojam. Sadzīves notekūdeņi ir viens no galvenajiem ūdens piesārņojuma avotiem, ja tie netiek pienācīgi savākti un attīrīti.3.2. Ir ietekme uz vidi. Līdz ar iedzīvotāju skaita pieaugumu, dzīves līmeņa paaugstināšanos un ekonomisko attīstību notekūdeņu apjoms laika gaitā pastāvīgi palielinās, radot būtisku ietekmi uz vidi un veidojot nozīmīgu vides piesārņojuma avotu, it īpaši aglomerācijās ar lielu cilvēku blīvumu. Centralizēta notekūdeņu savākšana ir ērtāka un ilgtermiņā lētāka iedzīvotājiem, kā arī veicina vides mērķu sasniegšanu.3.3. Ir ietekme uz iedzīvotāju veselību. Tīrs ūdens un apkārtējā vide ir būtiska cilvēku un ekosistēmas veselībai.3.4. Nav ietekmes uz uzņēmējdarbības vidi pašvaldības teritorijā.3.5. Nav ietekmes uz konkurenci. |
| **4. Ietekme uz administratīvajām procedūrām un to izmaksām un to izmaksām gan attiecībā uz saimnieciskās darbības veicējiem, gan fiziskajām personām un nevalstiskā sektora organizācijām, gan budžeta finansētām institūcijām.** | Neietekmē. Esošās administratīvās procedūras netiek mainītas. |
| **5. Ietekme uz pašvaldības funkcijām un cilvēkresursiem** | Neietekmē. Papildu cilvēkresursu iesaiste saistošo noteikumu īstenošanā netiek paredzēta. Jauni pienākumi un uzdevumi netiek noteikti. Noteikto funkciju un uzdevumu apjoms netiek palielināts. |
| **6. Informācija par izpildes nodrošināšanu** | Saistošo noteikumu izpildē nav paredzēts izveidot jaunu institūciju. |
| **7. Prasību un izmaksu samērīgums pret ieguvumiem, ko sniedz mērķa sasniegšana** | Apkārtējās vides saglabāšana un vides prasību ievērošana veicinās Jelgavas valstspilsētas attīstību. |
| **8. Izstrādes gaitā veiktās konsultācijas ar privātpersonām un institūcijām** | Saistošo noteikumu projekts un tam pievienotais paskaidrojuma raksts 05.03.2024. tika publicēts pašvaldības oficiālajā tīmekļvietnē www.jelgava.lv sabiedrības viedokļa noskaidrošanai, paredzot termiņu viedokļu sniegšanai līdz 19.03.2024.Par saistošo noteikumu projektu pašvaldība viedokļus un priekšlikumus nesaņēma. |

Jelgavas valstspilsētas pašvaldības domes priekšsēdētājs A. Rāviņš